ՀԱՍՏԱՏՎԱԾ Է

Եվրասիական տնտեսական հանձնաժողովի խորհրդի 2017 թվականի մայիսի 17-ի թիվ 24 որոշմամբ

**ԿԱՐԳ**

2015 թվականի մայիսի 29-ի «Եվրասիական տնտեսական միության եւ դրա անդամ պետությունների՝ մի կողմից, եւ Վիետնամի Սոցիալիստական Հանրապետության միջեւ՝ մյուս կողմից, ազատ առեւտրի մասին» համաձայնագրով նախատեսված՝ սակագնային առանձնաշնորհումների ռեժիմի տրամադրման ժամանակավոր կասեցման

1. Սույն կարգը մշակվել է 2015 թվականի մայիսի 29-ի «Եվրասիական տնտեսական միության եւ դրա անդամ պետությունների՝ մի կողմից, եւ Վիետնամի Սոցիալիստական Հանրապետության միջեւ՝ մյուս կողմից, ազատ առեւտրի մասին» համաձայնագրի (այսուհետ՝ Համաձայնագիր) 4.25 հոդվածն իրագործելու նպատակով՝ հաշվի առնելով «Եվրասիական տնտեսական միության մասին» 2014 թվականի մայիսի 29-ի պայմանագրի 37-րդ հոդվածը, եւ սահմանում է Համաձայնագրով նախատեսված՝ սակագնային առանձնաշնորհումների ռեժիմի տրամադրման ժամանակավոր կասեցում սահմանելու, այն երկարաձգելու եւ չեղարկելու ընթացակարգը (այսուհետ համապատասխանաբար՝ սակագնային առանձնաշնորհումների ռեժիմ, ժամանակավոր կասեցում)։

2. Սույն կարգի մեջ օգտագործվող հասկացությունները կիրառվում են Համաձայնագրով սահմանված իմաստներով։

3. Եվրասիական տնտեսական միության անդամ պետությունների մաքսային մարմինները (այսուհետ համապատասխանաբար՝ Միություն, անդամ պետություններ) իրականացնում են Միության մաքսային տարածք ներմուծվող ապրանքների նկատմամբ սակագնային առանձնաշնորհումների ռեժիմի կիրառման մշտադիտարկում՝ սույն կարգի 4-րդ կետով նախատեսված խախտումների փաստեր հայտնաբերելու նպատակով։

4. Սակագնային առանձնաշնորհումների ռեժիմի խախտումների փաստերը կարող են արտահայտվել՝

ա) ապրանքն արտադրողի կամ արտահանողի (նրանց լիազորված ներկայացուցչի) կողմից ապրանքի ծագման հավաստագիր ստանալու նպատակով Վիետնամի Սոցիալիստական Հանրապետության (Վիետնամի) լիազորված մարմին ապրանքի ծագման մասին կեղծ կամ ոչ ճշգրիտ տեղեկությունների տրամադրմամբ.

բ) Վիետնամի լիազորված եւ (կամ) վերիֆիկացնող մարմինների կողմից վերիֆիկացման հարցման շրջանակներում ապրանքի ծագումը ստուգելուց անհիմն հրաժարմամբ՝

ապրանքի ծագման հավաստագրի հավաստիության հաստատման մասով,

ծագման սահմանված չափորոշիչներին ապրանքի համապատասխանության մասով,

ապրանքն արտադրողի կամ արտահանողի կողմից փաստաթղթային հաստատման (ապացույցների) տրամադրման մասով,

գ) վերիֆիկացման հարցմանը պատասխանի բացակայությամբ կամ Վիետնամի լիազորված եւ (կամ) վերիֆիկացնող մարմինների կողմից վերիֆիկացման հարցմանը ոչ ամբողջական (այդ թվում՝ առանց փաստաթղթերի հարցված պատճենների) պատասխանի տրամադրմամբ.

դ) անդամ պետության մաքսային մարմնի հարցման հիման վրա արտագնա ստուգում անցկացնելուց Վիետնամի վերիֆիկացման մարմնի կողմից անհիմն հրաժարմամբ կամ այդ հարցմանը պատասխանի բացակայությամբ։

5. Պարբերական խախտում է համարվում սույն կարգի 4-րդ կետի մեկ ենթակետով նախատեսված՝ Միության մաքսային տարածք ներմուծվող նույնական ապրանքի նկատմամբ միեւնույն արտադրողի կամ արտահանողի, ինչպես նաեւ լիազորված եւ (կամ) վերիֆիկացման մարմինների կողմից 12 օրացուցային ամսվա ընթացքում կատարված 2 կամ ավելի խախտումը։

6. Պարբերական խախտումները հաստատող փաստաթղթերը պետք է վկայեն ապրանքը հայտարարագրելիս անդամ պետության մաքսային մարմին փաստացի ներկայացված ապրանքի ծագման՝ ապրանքի ծագման հավաստագրում նշված ծագմանը չհամապատասխանելու կամ սույն կարգի 4-րդ կետի «բ» - «դ» ենթակետերով նախատեսված դեպքերում վարչական համագործակցության հետ կապված պարտավորությունների կատարումից հրաժարվելու մասին։

7. Օբյեկտիվ, համոզիչ եւ հավաստի տվյալների հիման վրա քննության արդյունքներով անդամ պետության մաքսային մարմնի կողմից սակագնային առանձնաշնորհումների ռեժիմի կիրառման պարբերական խախտումներ հայտնաբերելու դեպքում մաքսային մարմինը սույն կարգի 6-րդ կետով նախատեսված համապատասխան տեղեկատվությունն ու փաստաթղթերն ուղարկում է Եվրասիական տնտեսական հանձնաժողովի (այսուհետ՝ Հանձնաժողով) հետ փոխգործակցելու լիազորություն ունեցող՝ իր անդամ պետության պետական մարմին։

8. Հանձնաժողովի հետ փոխգործակցելու լիազորություն ունեցող՝ անդամ պետության պետական մարմինն իրավունք ունի համապատասխան դիմում ուղարկել Հանձնաժողով՝ նախաձեռնելով ժամանակավոր կասեցման ընթացակարգ (այսուհետ՝ նախաձեռնող պետություն)։ Դիմումին կցվում են սույն կարգի 6-րդ կետով նախատեսված փաստաթղթերը:

9. Հանձնաժողովը նախաձեռնող պետության դիմումը համապատասխան փաստաթղթերի հետ ստանալու օրվանից հետո 5 աշխատանքային օրվա ընթացքում ստացված տեղեկատվությունն ուղարկում է մյուս անդամ պետություններ։

10. Հանձնաժողովն ապահովում է Առեւտրի հարցերով խորհրդատվական կոմիտեի շրջանակներում խորհրդակցությունների անցկացումը՝ նախաձեռնող պետության կողմից ներկայացված փաստարկների վերաբերյալ, ինչպես նաեւ Համաձայնագրի 4.25 հոդվածի 5-րդ կետին համապատասխան՝ Վիետնամի հետ խորհրդակցությունների ընթացակարգ սկսելու վերաբերյալ բոլոր անդամ պետությունների կողմից համաձայնեցված դիրքորոշում մշակելու նպատակով։

11. Վիետնամի հետ խորհրդակցություններ սկսելու պատրաստակամության մասին բոլոր անդամ պետությունների կողմից համաձայնեցված դիրքորոշման հասնելու դեպքում Հանձնաժողովն Առեւտրի հարցերով խորհրդատվական կոմիտեի նիստի անցկացման օրվանից հետո 15 օրացուցային օրը չգերազանցող ժամկետում Վիետնամին ծանուցում է հայտնաբերված պարբերական խախտումների (այդ խախտումների փաստերը հաստատող համապատասխան փաստաթղթերը կցելով) եւ փոխընդունելի լուծում մշակելու համար խորհրդակցություններ սկսելու առաջարկության մասին։

12. Խորհրդակցություններն սկսելու օր է համարվում խորհրդակցությունների առարկա հանդիսացող հարցերը Հանձնաժողովի կողմից անդամ պետությունների եւ Վիետնամի հետ համատեղ քննարկելու առաջին օրը։

13. Անցկացված խորհրդակցությունների արդյունքները Հանձնաժողովի կողմից ձեւակերպվում են ակտի ձեւով։

Վիետնամի հետ խորհրդակցություններն ավարտելու օրվանից ոչ ուշ, քան 5 օրացուցային օրվա ընթացքում Հանձնաժողովն անդամ պետություններ է ուղարկում ակտը, ինչպես նաեւ անդամ պետությունների՝ խորհրդակցությունների արդյունքներով բավարարված լինելու մասին հարցումը։ Պատասխանը պետք է անդամ պետությունների կողմից Հանձնաժողով ուղարկվի հարցումն ստանալու օրվանից ոչ ուշ, քան 15 օրացուցային օրվա ընթացքում։

Հանձնաժողովն ապահովում է Առեւտրի հարցերով խորհրդատվական կոմիտեի շրջանակներում անդամ պետությունների խորհրդակցությունների անցկացումը պարբերական խախտումների փաստերը վերացնելուն վերաբերող փոխընդունելի լուծում գտնելու նպատակով՝ հաշվի առնելով հայտնաբերված պարբերական խախտումների, ինչպես նաեւ դրանց վերացմանն ուղղված՝ Վիետնամական Կողմի կողմից ձեռնարկված միջոցների բնույթը։

14. Եթե Հանձնաժողովը խորհրդակցություններն սկսելու օրվանից հետո 30 օրացուցային օրվա ընթացքում անդամ պետությունների եւ Վիետնամի հետ համատեղ՝

գտել է պարբերական խախտումների փաստերը վերացնելուն ուղղված փոխընդունելի լուծում, ապա Հանձնաժողովը Վիետնամին ծանուցում է խորհրդակցությունների արդյունքներով բավարարված լինելու եւ պարբերական խախտումների ավելի վաղ հայտնաբերված փաստերի հիման վրա սակագնային առանձնաշնորհումների ռեժիմի տրամադրումը ժամանակավոր կասեցնելու մտադրության բացակայության մասին.

չի գտել հայտնաբերված պարբերական խախտումների փաստերի առնչությամբ փոխընդունելի լուծում, ապա Հանձնաժողովն այդ մասին ծանուցում է Վիետնամին եւ նախաձեռնում Համաձայնագրի 1.4 եւ 1.5 հոդվածներին համապատասխան իր գործունեությունն իրականացնող Համատեղ կոմիտեի կողմից տվյալ հարցի քննարկումը։

15. Եթե հայտնաբերված պարբերական խախտումների մասին վկայող տեղեկատվությունը եւ խորհրդակցությունների մեջ մտնելու առաջարկությունը դիվանագիտական ուղիներով Վիետնամ ուղարկելու օրվանից 30 օրացուցային օրը լրանալուց հետո Վիետնամը խորհրդակցությունների մեջ չի մտել, ապա Հանձնաժողովը Վիետնամ է ուղարկում համապատասխան ծանուցում եւ նախաձեռնում Համատեղ կոմիտեի կողմից տվյալ հարցի քննարկումը։

16. Համաձայնության չգալու կամ փոխընդունելի որոշում չկայացնելու դեպքում հայտնաբերված պարբերական խախտումների փաստերի վերաբերյալ հարցը Համատեղ կոմիտեի կողմից քննարկվելու մասին հարցումը Համատեղ կոմիտեում Վիետնամի ներկայացուցչին ուղարկելու օրվանից հետո՝ 60 օրացուցային օրվա ընթացքում Հանձնաժողովի խորհուրդը քննարկում է ժամանակավոր կասեցման մասին հարցը։

17. Ժամանակավոր կասեցումը կարող է կիրառվել հետեւյալ անձանց (արտադրողների կամ արտահանողների) հետ կապված ապրանքների նկատմամբ՝

ա) Վիետնամում գրանցված, սակագնային առանձնաշնորհումների ռեժիմ հայտարարելու պահանջների մասով պարբերական խախտումներ կատարելու հետ առնչություն ունեցող.

բ) վերիֆիկացման հարցման (հարցումների) կամ այնպիսի արտագնա ստուգում անցկացնելու հարցման (հարցումների) սուբյեկտ հանդիսացող, որի արդյունքում հայտնաբերվել են պարբերական խախտումներ։

18. Ժամանակավոր կասեցման ժամկետը չի կարող գերազանցել այն ներմուծելու մասին Հանձնաժողովի խորհրդի որոշումն ուժի մեջ մտնելու օրվանից հետո 4 ամիսը։ Ժամանակավոր կասեցումը կարող է վաղաժամկետ դադարեցվել կամ երկարաձգվել՝ հաշվի առնելով սույն կարգի 22 -24 կետերը։

19. Ժամանակավոր կասեցման մասին Հանձնաժողովի խորհրդի որոշումը պետք է պարունակի վիետնամական արտադրողի կամ արտահանողի անվանումը, Եվրասիական տնտեսական միության արտաքին տնտեսական գործունեության միասնական ապրանքային անվանացանկին (այսուհետ՝ ԵԱՏՄ ԱՏԳ ԱԱ) համապատասխան առնվազն 8 նիշի մակարդակով այն ապրանքի ծածկագիրը, որի մասով ներմուծվում է ժամանակավոր կասեցումը, ինչպես նաեւ այդ ժամանակավոր կասեցումն սկսելու եւ ավարտելու ամսաթվերի նշումը։

20. Եթե ժամանակավոր կասեցման գործողության ընթացքում հայտնաբերվում են այլ վիետնամական արտադրողների կամ արտահանողների նույնական ապրանքների մասով պարբերական խախտումների փաստեր, ապա Հանձնաժողովի խորհուրդը կարող է այն ապրանքների մասով ժամանակավոր կասեցման մասին որոշում կայացնել, որոնք ԵԱՏՄ ԱՏԳ ԱԱ-ին համապատասխան դասակարգվում են առնվազն 8 նիշի մակարդակի ծածկագրով՝ առանց կոնկրետ վիետնամական արտադրողին կամ արտահանողին առնչվելու։

21. Հանձնաժողովի խորհրդի կողմից ժամանակավոր կասեցման մասին որոշում կայացնելուց հետո Հանձնաժողովն անդամ պետությունների հետ համատեղ կարող է խորհրդակցություններ անցկացնել Վիետնամի հետ՝ հայտնաբերված պարբերական խախտումները հնարավորինս շուտ վերացնելու նպատակով, ինչպես նաեւ գնահատել Վիետնամի կողմից այդ խախտումների վերացումը եւ Հանձնաժողովի խորհրդի քննարկմանը ներկայացնել ժամանակավոր կասեցումը երկարաձգելու (վաղաժամկետ դադարեցնելու) մասին առաջարկություն։

22. Հանձնաժողովի խորհուրդը կարող է ժամանակավոր կասեցման կիրառումը վաղաժամկետ դադարեցնելու մասին որոշում կայացնել՝ Համաձայնագրի 4-րդ գլխի պահանջները կատարելու մասով անհրաժեշտ միջոցներ ձեռնարկելու մասին համոզիչ ապացույցներ Վիետնամի կողմից տրամադրելու պայմանով։

23. Եթե ժամանակավոր կասեցում ներմուծելու համար հիմք հանդիսացող պարբերական խախտումները չեն վերացվել, ապա Հանձնաժողովի խորհուրդը քննարկում է այն ժամկետը լրանալու օրվանից հետո 3 ամսից ոչ ավելի ժամկետով ժամանակավոր կասեցումը երկարաձգելու մասին հարցը, որի ընթացքում ներմուծվել է այդ ժամանակավոր կասեցումը։

24. Հանձնաժողովը Վիետնամին եւ Համատեղ կոմիտեին անհապաղ տեղեկացնում է ժամանակավոր կասեցման, ինչպես նաեւ այդ ժամանակավոր կասեցումը երկարաձգելու (վաղաժամկետ դադարեցնելու) մասին որոշում կայացնելու վերաբերյալ։

25. Սույն կարգին համապատասխան տրամադրվող ամբողջ տեղեկատվությունը՝ որպես գաղտնի, պետք է քննարկվի Համաձայնագրի 4.32 հոդվածին համապատասխան։

\_\_\_\_\_\_\_\_\_\_